text: وليد عرفات: فنان الحلاقة المغامر صاحب الصوت الجميل
text: #000004
text: ضيف الحلقة السابعة من بودكاست اللاجئ المدير هو وليد عرفات، صاحب فان الحلاقة المتنقل الذي جعله من مشاهير لندن. تعلم الغناء من الجيران في دمشق وعوقب طويلاً بسبب متلازمة فرط الحركة والنشاط.
  لنستمع إلى قصته ..
text: #000005
text: تابعوا البرنامج على تطبيقات البودكاست
text: #000006
text: لنستمع إلى قصته ..
text: #000007
text: وليد عرفات إذا بيمرق حدا بالطريق ما بسلم بدي أتخانق معه ليش ما بسلم بدي انجبر إني قاتل ناس أنا ما بدي أقتلهم هيك صار تفكيري تغيرت 100 درجة هلق رح يشوفوني الشرطة وعارف الدرس رح آكل قتله بخة spray ويطلعوني برة الميناء السبب الوحيد اللي خلاني أطلع لأنه عليّ جيش وما بدي أخدم هذا الجيش بسبب الأوضاع بسوريا ناس ماتت معنا يحاولوا بدن يطلعوا يمسكوا أسلاك الكهرباء يموتوا بتذكر اثنين ماتوا من السودان قدام عيوننا
text: #000009
text: وليد عرفات يعني وصلت على الشام قلت خلص هذا مكاني يوم من الأيام قاعد تحت بالحارة سمعت صوت حلو كثير كثير حدا عم يغني رحت لهنيك مع هي الجمعة اللي كانوا عم يغنوا استمتعت انبسطت كثير بالقعدة عم يغنوا أجوائهم بيشربوا متة هذا بيقله الله يعني جود ومدري شو أنا يعني أول مرة بيمرق عليّ هيك انبسطت كثير هدول المقاطع كنت بدرعا بجوز شوفن بس على الفيديو هلق صرت شوفون حقيقة ناس عم تغني وهذا عم يصفق له انبسطت صرت يوم عن يوم كون بالحمام بالبيت مثلاً أجلك الله قاعد بالحمام غني جود صدى انبسط جود صاروا أحياناً رفقاتي سجلنا صوتك وأنت عم تغني أنا فكرن عم يضحكوا عليّ بس بعد بفترة اكتشفت صوتي حلو يعني عندي صوت ما عندي هالطبقات بس عندي صوت حلو مثلاً يكون عندي حبيبة غنيلها موال كنت حب المجاملة من الناس أنه والله صوتك حلو حدا يمدح والله صوته انبسط هذا الشي يسعدني يوم على يوم صرت روح على جلسات جلسة محلية يعني بس هالناس اللي موجودين بهالحي فلان يضرب موال فلان يضرب موال وليد يتشجع أنا أتشجع كثير فوت أنا عالخط حتى لو أعرف عندي أخطاء وصوتي ما مثل صوتن بس عالقليلة حاول يوم على يوم صار صوتي يحلى أكثر وأكثر صار في تطور أكثر صارت الجمعة اللي فيها 20 يصير فيها 30 صار في ناس عم تسمع هالأصوات هاي صوت وليد صوت فلان صوت فلان صار في يعني تحدي صار في تحدي بالقعدات صرنا نشجع بعض هيك أنا اكتشفت أنه عندي موهبة غناء الناس صاروا كل يوم يتصلوا فيني تعال خلينا نسهر
text: #000015
text: وليد عرفات السبب الوحيد اللي خلاني أطلع لأنه عليّ جيش وما بدي أخدم هذا الجيش بسبب الأوضاع بسوريا بدي أنجبر أني قاتل ناس أنا ما بدي أقتلهم عرفتي عليّ كيف ما بدي أقتل هي الناس لأنه بالنهاية هدول ناس يعني أنا لو أنه لنفترض سوريا بحرب مع دولة غير سوريا أي دولة تانية ما بطلع من سوريا بضل هنيك وحتى لو وصل يعني حتى لو النتيجة كانت هي موتي ما عندي أي مشكلة عادي بس إنه أنا روح وقاتل ناس يعني منا منا وفينا لأ هي بالنسبة إلي جريمة من وقت سافرت وتركت سوريا بالـ2015 طلعت من سوريا هون صار التغيير حسيت أنه صار في عندي مسؤولية أنا لازم أحملها مسؤولية حالي ما بقى في عندي أهل أنا إذا عملت مشكلة أهلي ما رح يجو يحلوها للمشكلة أنا إذا بدي خرجية بدي روح أشتغل لحتى طلع هي الخرجية هيك صار تفكيري تغيرت 100 درجة حتى حياتي تغيرت من ناحية المشاكل من ناحية الشقاوة يلي كانت عندي بطفولتي مو شي بعيد عني أني أعمل مشكلة بلبنان بس هذا كمان تغير صرت فكر مشاكل شلتها من راسي مر حدا يسلم ما يسلم إن شاء الله عمره أنا جاي لهون مشان أشتغل بس هذا الهدف الوحيد اللي أنا جاي منشانه على لبنان ولقيت شغل 18 ساعة شغل بمطعم جرسون يعني وعلى اللبناني كان بعملة لبنان 30 ألف يعني فيكي تقولي كنت أشتغل 18 ساعة مشان 15£ العيشة بلبنان كمان مانها عيشة فكرت أنه لقيت أفضل حل أنه هو يمكن السفر دور على حياة أفضل طبعاً أنا وقت ودعت أهلي بسوريا ماكنت مودعهن وداع أنه أنا وخلص ما عاد بدي شوفكم أنا عأساس رايح على لبنان وبدي أرجع بعد شهر شهر ونص برجعلكم
text: #000017
text: نسرين طرابلسي صعوبة العمل بلبنان للسوريين كانت دافع جديد للمغادرة صار وليد يبعد أكتر عن البيت ويكبر وينضج عالطريق ومن ميناء طرابلس لمرسين وصل على تركيا وهنيك صار يقول لحاله وينك يا بابا لتساعدني وتحميني تعالوا نسمع كيف تصرف وليد لما صار وحيد
text: #000018
text: وليد عرفات أول مرة بحياتي بشوف باخرة عمري 17 سنة أول مرة بسافر برة سوريا نزلت بمرسين ما بعرف أي شي كل شي كان غريب عليّ ما حدا بيحكي عربي هلق أنا كان الشيء الوحيد اللي بدي ياه بدي خط تلفون خبر أبي أني وصلت شو بدي أعمل بدي أسأله شو بدي أعمل ما بعرف لقيت شب هيك صغير اشقر مبين أجنبي قلتله بتحكي عربي قال أي بحكي عربي طلع حلبي عبالي خط حكيت مع والدي قلتله أنا وصلت لهون شو بدي أعمل رفيقه قاعد بمرسين بسكن شبابي الله لا يورجيك الله يذكرهم بالخير حتى الحيوانات ما بتقبل تقعد فيه لهذا المكان فتت عالغرفة نايمين فيها 12 واحد لا المطبخ مطبخ ولا الحمام حمام وأنا وين طالع من بيت عز قعدت كذا يوم عندهم للشباب هون لحتى تعرفت على شباب تانيين هونيك كمان طالعين على ألمانيا بس لحتى توصلي على ألمانيا لازم أول شي تطلعي على اليونان صرنا ندور على مهربين على الأرخص والأضمن بنفس الوقت وكلياته بتركيا هنيك أكذب من بعضه يعني يقلك مضمونة بـ800$ 900$ مضمونة كأنه عم يقلك بدي شيلك وحطك باليونان ما كأنه عم يجيب سيرة أنه بدكم تطلعوا ببحر بدكم تطلعوا 100 شخص بالقارب ما يجيبلك السيرة هي كلها
text: #000019
text: نسرين طرابلسي كل مرة بسمع عن رحلات اللاجئين بالبحر بتأثر الحكايات ما بتتشابه إلا بخط السير بس المعاناة والخوف وتفاوت قدرة الناس على التحمل والتذكر بتعمل من كل قصة نسخة مختلفة وليد بيتذكر أدق التفاصيل وحكى لي على 3 محاولات للوصول إلى اليونان
text: #000020
text: وليد عرفات ما مشي البلم لسا شغلة ربع ساعة عشرين دقيقة في عليه وزن كثير غرقنا طبعاً غرق العائلات كانوا لهم الأولوية بالسترات كانوا عاطينن سترات نجاة وهيك واحد من الشباب اللي معنا بالبلم كان معاه لاسلكي فيه بيتواصل مع المهرب تواصلوا مع خفر السواحل التركي لحتى إجى بعد ما ضلينا بالبحر نص ساعة أخدونا عالسجن أسمائنا كذا من وين طلعتوا طلعونا من السجن طلعنا المحاولة التانية كانت وش الصبح بعد ما وصلنا لنص المي حسينا على البلم بلش ينفس طبعاً الواقع غير الحكي الواقع مؤلم وبخوف ومرعب أنه أنت تطلعي حواليك بس بحر بالمرة التانية كان معانا سترات نجاة كلياتنا من عدا تلاتة مننا شلحت سترة النجاة عطيتها لوحدة أفغانية قبل ما نوصل بلش البلم ينفس كمان غرقنا حتى إجى الخفر التركي رجع أخدنا مرة تانية وأخدونا بعنف مو مثل أول مرة يعني بلطافة أول مرة كانوا لطيفين أخدونا كمان عالمخفر نفس الموضوع تالت محاولة رب العالمين يسرها محمل حمل زيادة البلم وهذا كان أكبر الأسباب ليش عم يغرق البلم ما بتصدق عينك بنص البحر البكي الناس تبكي يعني صعب صعب يعني أنت قاعدة عالبلم هيك والمي عم تفوت عليك ومعنا كم سطل كلما تفوت المي نجرفها ونكبها برة لأنه إذا بده يضل يعبي مي رح يغرق نجرف المي نعبيها وهذا كلياته صعب موقف صعب ناس راكبة عبعضها وناس عم تشيل مي أنا كنت منهم ما عم نطلع حوالينا أنه هالبحر قديشه كبير وقديشه مرعب مركزين عالمي اللي بالبلم نشيلها ونكبها مشان ما نغرق باقي الناس تطلع حواليها تدوخ من الخوف وصلنا عاليونان قبل ما نوصل عالشط يعني نص العالم من الفرحة نطت وخلص كفت سباحة لأنه وصلنا والناس كلها تبكي مبسوطين كأنهم وصلوا عالجنة
text: #000021
text: نسرين طرابلسي رحلة الوصول من اليونان لألمانيا كانت عجيبة فيها كل الأهوال اللي بتخطر على بال إنسان وبكل بلد من بلدان الطريق بتمشي أنت وخوفك وبينهش قلبك الرعب من متطرفين وكلاب بوليسية ومهربين وتجار وقوانين الهجرة أنت لاجئ ما أذيت حدا بس حاسس أنه كل العالم ضدك وما بفيدك شي غير عنادك وقوة قلبك وإصرارك إنك ما تبصم بأي نقطة حدودية إلا بالبلد يللي بتختار بإرادة حرة إنك تكون لاجئ فيه ولا تنسى دور يد القدر والقسمة والنصيب والمقدر والمكتوب
text: #000022
text: وليد عرفات نزلنا بألمانيا الشباب استسلموا قال خلص بدنا نقعد بألمانيا ما بدنا نكفي عفرنسا يعني اللي صار فينا كافي وزيادة خلص ما عاد فينا بسمع من الناس أنه بريطانيا بيحكوا إنجليزي فرص عمل أكتر معاملتن أحسن فبعد ما وصلنا على ألمانيا وفتنا على الكامب أنا وأصدقائي صرنا يعني نقعد مع بعضنا نفكر نكفي ما نكفي شو نعمل نبصم بألمانيا نحكي تلفونات مع الناس اللي بفرنسا شو الوضع ما يبشرونا خير يقلولنا الوضع صعب جداً ونضل نفكر بنفس الوقت ألمانيا صعبة كيف صعبة الناس اللي موجودة فيها يقلولنا اللغة صعبة أوراقهم صعبة معاملتهم مو كويسة وهذا الشي يخلينا نغير رأينا كان عندي صديق بعرفه من زمان كتير بدرعا عايش هو بألمانيا قبلي قبل ما أنا أوصل كان هو هنيك قبل بـ3 4 سنين قلي برفقاتك يعني أنا ما بعرف بس إذا بدك أنت خلص خليك هو أنت عندي قالوا الشباب خلص نحنا بدنا نطلع ما رح نبصم طلعوا ودعتهم وراحوا حكيت معهم وصلتوا إي نعم وصلنا كيف الوضع قالوا لي والله أنت وحظك ناس بتفوت بالشاحنات ناس ما بتفوت ناس صرلها سنة ناس صرلها يوم أنت وحظك وأنا كل يوم أسأله لرفيقي والله ماني مقتنع بألمانيا ماني مقتنع تاني يوم الصبح رحت أنا وياه على المكان اللي بيبصموا فيه يعني بس بصمتي أنت ما عاد في داعي تروحي عبريطانيا رح يرجعوكي عألمانيا بس بصمتي خالص قررت أبصم رحت أول يوم استنينا من ال7 الصبح لل11 الصبح على الدور بس وصلت عالشباك بدي أبصم قالوا لي سكرنا هي التيكيت تعال بكرة مشان تبصم أول واحد بنفس الليلة بنفس اليوم يلي أنا كنت على أساس بدي أبصم فيه بالليلة هي حكيت مع رفقاتي قلتلون أنا بدي إيجي عفرنسا قالوا لي شو غير رأيك قلتلن أنا ما بدي أندم بعدين قول أنا بصمت بألمانيا وليش ما جربت أني روح عفرنسا بلكي الله يسرلي على بريطانيا ما بتعرفوا قلي هلق رحنا نبصم شو غير رأيك قلتله ما بحب أندم على شي خليني على الأقل حاول ما ظبطت هالمحاولة برجع ما تضل تحكي معي تقلي ضل بألمانيا تعال احجزلي تيكيت بتكون خدمتني خدمة العمر إجى معي حجزلي التيكيت ظبطلي أموري ودعني ومشيت وقفتنا الشرطة الألمانية بوقفوا اللاجئين اللي طالعين على فرنسا بوقفوهن وبيأخذون بالسيارة وبرجعون عالكامب بالليل الساعة 2 بالليل طلعت الشرطة عالباص صارت تشوف الجوازات شافوني لاجئ نزلوا لتحت عسيارة الشرطة مو لجوا بس برة شي 10 أشخاص كانوا هي الشغلات يعملوها كحاجز طيار أحياناً وأنت وحظك وقت نزلوني بتعرفي عتمة الدنيا 2 بالليل المكان اللي وقفونا ياه ما فيه ضوء أصلاً أبداً فتلت أنا هيك بقى هدول الناس هيك فتلت من الجنب التاني ورا الباص صرت حملوهن للناس بالسيارة والوقت اللي عم يحملوا الناس فيه فتلت من عند شوفير هيك شوي ورجعت وطلعت من قدام الباص وركبت بالباص رجعت ركبت بمحلي سكروا باب الباص وكفوا على فرنسا وصلت على كاليه ما كان عندي إنترنت ال4 أشخاص يلي كانوا معي ماني قادر أتواصل معاهم رحت بدي آكل عند مطعم تركي وأنا بدي فوت على المطعم لقيتهم جوا عم ياكلوا ال4 أشخاص سلمت عليهم بوستن كيف عرفت أننا هون قلتلهم والله صدفة قال أهلا وسهلا فيك بكرا رح تندم لأنك إجيت قلتلوا ما عليه شي خليني عالقليلة قول عن حالي أني حاولت
text: #000023
text: وليد عرفات حاولت ما بينعدوا كنت قاعد 7 شهور أحياناً يكون عنا مخططين أنه نطلع على الparking يلي بصفوا فيه هدول فيه الشاحنات اللي بيطلعوا عبريطانيا والمشي على هذا الparking أحياناً بكون 3 ساعات 4 ساعات وتخيلي الصعوبة أنه يعني نروح ونقعد ليالي بغابات ننام ليالي حتى نركز على شاحنة معينة نطلع فيها نركب فيها يسوق فينا على كاليه وبكاليه يرجعوا يمسكونا كان معاهم بخاخ بيعمي العيون بيعمي العيون لمدة 10 دقائق ربع ساعة ما بتشوفي شي نفوت عالمينا لجوا الكلاب تشم ريحتنا تطلعنا أو على السكان لما بدن يعملوا سكان تبين أنه في بشر بهذه الشاحنة قبل ما ننزل من الشاحنة يقولولنا come come يضلوا يقولوا come ووقت نجي بس نقرب عليهم يبخوا هذا على عيوننا أحياناً ما يظبط الباص معنا الشاحنة نحاول عالقطار لأنه في قطارات وفي مينا نحاول عالقطار ناس ماتت معنا يحاولوا بدن يطلعوا يمسكوا أسلاك الكهرباء يموتوا بتذكر اثنين ماتو من السودان قدام عيوننا
text: #000025
text: نسرين طرابلسي خاب أمل وليد من كاليه و لقى أنه لا جدوى من المحاولة فقرر يهرب على بلجيكا بالtrain ويتخبى بالحمام لما يجي مفتش التذاكر ورغم سذاجة الخطة نجحت بس ليش بده يطلع على بلجيكا وشو هي الخطة البديلة اللي وضعها ليوصل لكاليه من جديد ويعبر إلى المملكة المتحدة
text: #000026
text: وليد عرفات سمعنا عن ناس عم تفوت على بريطانيا بالباصات كيف أنه الناس عم تركب مكان ما أنت تحطي شناتيكي الsuitcase بتحطيهم بالpackage الناس عم تتخبى هنيك نحن هيك سمعنا ما صدقنا أنه معقول عم يتخبوا هالساعات كلهم بهذا المكان اللي بيخنق حتى يوصلوا مجانين هدول مو معقولة رحت في الساعة عشرة وربع الصبح على النقطة يللي بيطلعوا منها الركاب من بلجيكا على لندن ووقفت مع الركاب لبست جاكيت مرتبة حتى ما بين أني لاجئ أنا راكب الشوفير نزل مثل عادته مثل ما أنا يعني حاسبها نزل مثل عادته راح يخلص أوراق هو فتل ضهره وهن الناس عم بعبوا شناتيهم دحشت حالي بين الشناتي فتت بالدقيقة اللي أنا معيرلها سكر البواب تبع الشناتي سكر الباص حكى شوي عالmike وبعدين اتحرك مشي ساعة ونص ساعتين يمكن ما عاد أتذكر وصل على كاليه كمان حكى على الmike اللي فهمته أنه راح يفتحوا الأبواب وينزلوا الشناتي يعني أنا هون قلت اتبهدلت هلق رح يشوفوني الشرطة وعارف الدرس رح آكل قتلة بخة spray ويطلعوني برة المينا ما كذبوا خبر والله فتحوا نزلوا الشناتي كل واحد أخد شنته وهنن عم ياخذوا شناتيهم نزلت أنا شافوني أشرتلهم بإيدي أنه ما تحكوا وبالفعل ما حكوا أي شي نزلت ووقفت معاهم إجت الشرطة وعم تدور علاجئين متلنا الشرطة ما انتبهوا أنه أنا لاجئ معي شنتة فاكريني راكب أنا من خوفي ما فتت بدن يفوتوا على مثل الهجرة والجوازات بختموا فيها يفتشولن الشنتة على القشاط ويطلعون على الطرف التاني من الباص أنه خلص تفتشوا هدول أنا خفت فوت على هجرة والجوازات شو بدي فوت أعمل معي جواز سوري فضليت واقف برة إجت شرطية وقالتلي أنه أنت ما فيك اتضل موقف هون أنا فهمت عليها ما بعرف أحكي أن ok خلص شكراً فهمت فتت لجوا ضليت طبيعي ملامح وشي طبيعية ما مبين عليّ خوف أبداً مرتاح كثير قلق ما في أبداً موقف متلي مثل باقي هالناس على دور فأنا صار قدامي شخص واحد لحتى أوصل على الشباك اللي بختمه الجوازات شخص واحد بس قدامي يعني إذا مشي هذا الشخص خلص بلاقوني قبل ما هذا الشخص اللي قدامي يخلص تختيم خطفت رجلي اليسار على الخط يللي مخلصين في تختيم بس عم يستنوا شناتيهم خطفت رجلي شي بسيط بس فخلص اللي قدامي تختيم اللي وراي قرب الضابط ما انتبه أنه هذا كان هون عالخط وطلع ما انتبه لأنه ملتهي بالتختيم أنا كمان استغربت أنه معقول ما شافني أني أنا خطفت رجلي لهون تبع الشناتي ما له علاقة بالتختيم له علاقة بس تفتيش ما بشيك جوازك عطيته الشنتة فتشوها مرقت عالطرف التاني قالولي معك مصاري قلتلهم معي 100 € بس بس ما سألوني عن الجواز ولا شي فاكريني مختم لفيت سيجارة بدي مشان ركز أكثر ما يبين عليّ توتر قعدت دخن أتلفت يمين وشمال شوف كيف بدي أرجع أركب بالباص هلق والشرطة معبية الدنيا صار كل زبون من الركاب يللي بالباص اللي أنا فيه كل يجي أتطلع فيه سلم عليه أحمله الشنتة وحطها بالpackage جوا بنفس الوقت عم سوي مكان بالشناتي مكان مشان أتخبى أنا فيه سكرت يعني أنه خلص ما عاد تسع شناتي سكرتها الشوفير ملتهي بالأوراق الزبائن عم يعطوه الشناتي وعم يطلعوا لفوق ما حدا منتبه عليّ شو عم بشتغل فتلت عالطرف التاني تبع الباص شباك حكومي بس مسكر يعني ما فيه حدا قلت خلص هدا مكاني فتحت الجنب التاني اللي ما حبين عالناس ركبت وسكرت على حالي ركبت ما في 10 دقايق تحرك طلع عالباخرة وقف عيرتله ساعة إلا خمس دقايق نزل عرفت أنه أنا وصلت على بريطانيا أنا عارف حالي أني وصلت تسطحت هيك بالباص طبعاً عرقت كثير بس مبسوط كثير مبسوط بينزل شب بلجيكي على الأغلب من الباص هو عم يحكي وأنا عم بفهم عليه من الإشارات عم يدق على ظهري وعم يقلي يعني أنت good وترجملي عالتلفون قلي كنت عم بتفرج عليك وقت من أول ما طلعت صار يحكيني كلام أنت اللي عملته كتير منيح بطولي صرت أبكي كتير بكيت فرحت بعد 7 شهور أني جوعان أبيل فكتوريا أنا لحد هلق بعرفه للمطعم أخدني وطلبلي معكرونة أكلتها من الجوع جوعان بس بدي آكل خبرت أهلي وأنا عم ببكي إني وصلت كلن فرحوا وصاروا يبكوا والدتي الله يرحمها أخواتي أبي كله فرح إني وصلت اللي كان يوصل يعني الله بحبه ما سألني أنت من وين كل الطريق وهو عم يقلي you're hero يعني هيك كان يترجم you're hero يعني يقلي أنا كنت عم بتفرج عليك من بلجيكا اللي عملته أنت يعني أنت مجنون ويضحك يطلع فيني ويضحك يكتبلي عالمترجم أنا بحياتي ما مر عليّ هيك حتى كتبلي قلي شافني بالهجرة والجوازات شو عم بعمل قال بس تركتك قال بدي شوف وين بدك توصل قال وصلت وحضني مع أنه الأجانب ما بيحضنوا بس حضني كان شخص يعني طيب عنجد اشترى لي شاحن قلتله بدي روح على الpolice هلق أنا هون لازم روح عالpolice سلم حالي كونن الpolice بريطانيا ما بيطردوك برا بريطانيا واجبن أنه يعني يؤمنولك حقوقك خلص هون بيفرزوك على بيت بعملوا الإجراءات اللازمة
text: #000027
text: وليد عرفات قلتله Syria وفرجيته الجواز ما فهم شو يعني Syria ما فهم يعني أنت شو عامل دق اسمي ما لاقى شي قلي حكى بالإنجليزي أنه ما في شي أنا بدي فهمه أنه أنا لاجئ خذوني كلبشوني يعني خذوني طيب قلي ما في شي وطردني برا فكرني بجوز سكران أو مجنون مرقت سيارة شرطة عيطت عيطت ما وقف خفف شوي ركضت وضربتها من ورا للسيارة ضربتها بكل ما عندي من قوة ضربتها وقفوا قمت صرت عيط انفعلت كتير أنا عارف القوانين بأوروبا أنه ما بيضربوا الواحد مو مثل سوريا ما بيضربوا حدا عيط قد ما بدك عبر عن شعورك عبر عن رأيك كانوا كثير حبابين هو كان عم يقلي نوعاً ما أنه calm down خلص calm down أنه relax اشرحلي شو صاير قلتله تركيا قلي إي قلتله اليونان قلي إي ok قلتله كرواتيا مقدونيا صرت أشرحله يعني حاول أشرحله بطريقتي مقدونيا Germany اوستريا كاليه قام بعدين هو قلي الكلمة قلي refugee قلي ok ok ok فهم كلبشني انبسطت انا بس كلبشني خلص بدن ياخذوني يعني وأنا قاعد بالسيارة ومبسوط مين بينبسط أخدينه عالسجن أنا مبسوط
text: #000029
text: نسرين طرابلسي لما وصل وليد على بلد اللجوء كان في رحلة تانية عم تستنى رحلة البحث عن عمل واضطر وليد يشتغل ويتنقل من مكان لمكان قبل ما يبدى بممارسة المهنة أو المصلحة اللي تحقق ذاته وتؤمن له الدخل المنتظم والأمان المعيشي
text: #000030
text: وليد عرفات صديق من أصدقائي كان عنده محل الحلاقة بسورية كنت قضي كل وقتي عنده هنيك كان عندي فكرة عن الحلاقة مو إنه ما كنت أعرف كنت أعرف أحلق بس ما كتير بعد ما استلمت الإقامة هون ببريطانيا وصرت أسعى أني دور على الشغل كنت متأكد أني ما رح لاقي شغل حلاقة كوني ما بحكي لغة ولسا جديد عالبلد فصرت دور على أي شغل بطلع مصاري ما مهم شو الشغل واحد من أصدقائنا دلني على مطعم قلي أنه عم يدوروا على ناس بتشتغل رحت لعندهم وبالفعل اشتغلت عندهم مدة 6 شهور بس ما كنت مبسوط أبداً طلعت على شغل تاني شركة مواد غذائية يعطونا كتير مصاري قليلة ويشغلونا ساعات أطول انتقلت من شركة المواد الغذائية على شركة شحن كنت اشتغل 5 أيام من التنين للجمعة فقررت أنه بالسبت والأحد أحسن ماني قاعد روح دور عشي محل الحلاقة مرن حالي من أول وجديد بلكي بلاقيلي شي مصلحة ثابته طور من شغلي وأعمل مصاري أحسن يعني واحد من السبت والأحد اللي كنت معطل في يوم نزلت وصرت أسأل محلات الحلاقة إذا أنا ناقصهم شغيل كنت أشتغل عند الحلاق من 9 الصبح لـ9 المساء أخذ 30 £ سبت وأحد وأيام الأسبوع أشتغل بالشركة للشحن بس ما كانت هاميتني المصاري كان همي أني أتعلم المصلحة قررت أني دور على محل الحلاقة كوني صرت أحكي إنجليزي وصرت معلم بالحلاقة أني دور على شي أحسن وفيه مصاري أحسن وشغال وبالفعل لقيت محل أحسن واشتغلت فيه لمدة 3 سنين إجا lockdown قعدت بالبيت أسبوع ما تحملت القعدة اختنقت كثير كوني ماني متعود عأني أقعد بالبيت أبداً كان عندي شوي من رفقاتي بعد ما صرت أحلقلهم بالبيوت شفت أنه أنا عم طلع مصاري أحسن من محل الحلال اللي أنا كنت فيه بس شو المشكلة أنه أنت بدك تروحي لعندهم بالسيارة
text: #000031
text: وليد عرفات اشتريت فان وصممت الفان كصالون حلاقة من جوا إذا أي حدا بيبحث على Youtube حلاق متنقل في لندن رح يلاقي الفيديو هونيك وصرت أنشر الحلاقات اللي بحلقها على المواقع اللي أنا سويتهم اشتغلت هي الشغلة على الفان تقريباً سنة و7 شهور سنة و8 شهور وكان كتير الشغل الحمد لله منيح يعني وأنا كنت عارف مو أنه ما كنت أعرف شغلة الفان ما رح تشتغل لمدة طويلة بس بفترة الlockdown وبالفعل الحمدلله اشتغلت وعملت مصاري منيح فيها الحمد لله وهلق بعد ما رجعت فتحت محلات الحلاقة كل مين صار يروح عالحلاق اللي قريب على بيته اشتغلت بمحل حلاقة هلق ثابت وعم فكر يعني إن شاء الله هلق بهالفترة أفتح محل حلاقة ثابت لإلي أنا ومع الأيام إن شاء الله رح بفتح بجوز محل ثاني وثالث وأسس وطور من حالي أكثر يعني أكيد المحل راحة أكثر مساحة أكبر الناس خلاص الناس اللي بتجي على هذا المحل إذا عجبتها الخدمات اللي أنت عم تعطيها إياها رح تضل تجي يمكن لبعد 20 سنة على هذا المحل راحة نفسية أكثر وراحة الزبائن كمان المعدات والحلاقة هي 40% من من شغل الحلاقين 60% التانية هي كيف أنت تعاملك مع الزبون ما مهم كثير عنده الحلاقة بس المهم عنده أنه يرتاحله للحلاق ارتاح لطريقة كلامه لصدقه معاه يعني ارتاحله كتير أنا بالنسبة إلي كزبون إذا حبيت معاملته معي أكيد ما رح غيره منحكي قصص حلوة أنا وياه ما بحسسه أنه أنا جاي أحلقله آخذ مصاري وأمشي كأنه أنا جاي رفيقه لعنده جايين منشرب شي يعني أنا زبائني وقت كنا نقعد بالفان ما بس نقعد نحلق ونمشي لأ نسمع أغاني نحكي قصص طبعاً ما كل الناس عندها وقت بس أنا عم أحكيلك إذا الواحد بده يربي زبون هي الطريقة كثير بتساعد بيصير يحب أنه يحلق بس عندي
text: #000033
text: وليد عرفات بأول محل حلاقة اشتغلت فيه الناس فادوني كتير اللي بيشتغلوا فيه ما حدا بيحكي فيهم عربي وهذا الشي ساعدني كثير أني أتعلم لغة وقت اشتغلت بمحل الحلاقة التاني هذا المحل الحلاقة التاني كان كله إنجليز واشتغلت عندهم 3 سنين قويت لغتي كثير كتير منيح رحت على college لمدة أسبوعين وبعدين فصلوني لأنه دوامي بالcollege كان من ال7 ل 9 المسا وأنا خلص شغل يا6 يا 7 دائماً روح متأخر تأخرت 3 مرات فصلوني من الcollege لهيك قررت أنه خلص أتعلم اللغة لحالي مع الناس والحمد لله تعلمت لدرجة أو لمستوى أنه أنا ما بعتاز أي حدا تحت أي ظرف كان لا سمح الله عندي شي مع المشفى عندي شي مع الشرطة عندي شي مع المحاكم لا سمح الله بخلص حالي بكل شي بدون مساعدة أي إنسان الإنسان دائماً وقت بده يتعلم لغة أو أي شي بالحياة مصلحة لا يستسلم ولا يخجل ويحاول لأنه لما تحاول أنت وتفشل الفشل هي علامة من علامات النجاح أي حلم بالحياة يمكن بيوم من الأيام أنه يصير حقيقة صدقيني بيوم من الأيام رح يتحقق حلمك وأكثر مما أنت تصورتيه إذا بيكون عندك الإصرار ولا تستسلم بأي شي بصير بحياتك
text: #000035
text: وليد عرفات تغيرت كثير فيك تقولي يعني 100 درجة عن الصبي الشقي اللي كان وليد يمثله وقت كان صغير المعاناة اللي عانيتها بطريق السفر علمتني قيمة الأشياء يلي ماكنت أحسبلها وأنا صغير والتغيير هذا صار بسبب شقاوتي وأنا صغير أعطتني القوة أعطتني قوة قلب أني جازف وخاطر بأشياء بالعمر اللي أنا مريت فيه بالسفر والسفر هو بذات نفسه كمان علمني أنه أنا لازم أي شي بدي أعمله أحسب فكر لحتى أصل لهدف لحلم أصل لنتيجة أنا بدي ياها كثير مبسوط أنني مرقت بهي المرحلة الشاقة بعمري سوتني بالفعل زلمة علمتني كيف أحمل مسؤولية كون قد حالي علمتني أشياء لو بضل بسورية عايش لسا 60 سنة ماكنت بتعلمها الأشياء اللي صارت معي على الطريق بتصير بس أثناء السفر أثناء شق هذا الطريق من بلد فيها حرب لبلد آمنة
text: #000037
text: ضيف الحلقة العاشرة من بودكاست اللاجئ المدير هو أحمد حمامي. سنتعرف في هذه الحلقة على الرجل الحلبي التي أتقن فن الإدارة، المهارة التي أنقذته حتى في خضم فترة كوفيد-19. سنتعرف أيضاً على أحمد الطفل، الذي ...
text: #000040
text: هناء يعقوب - من قارئة نهمة إلى صاحبة دار نشر
text: #000045
text: ضيفة الحلقة الخامسة من بودكاست اللاجئ المدير هي الرائعة هناء يعقوب. من سهل نينوى، الموطن التاريخي لمسيحيي العراق تأتينا هناء، صاحبة الشخصية القوية التي لا تعرف المستحيل، والتي لجأت إلى بريطانيا فأصبحت هي الأم والأب ...
text: #000046
text: ضيف الحلقة الخامسة من اللاجئ المدير هو آدم آغا. آدم هو الرجل الذي يستطيع كسب المال وهو نائم في سريره، وهو نفسه الرجل الذي لم يكتب سيرة ذاتية واحدة في حياته، وبالرغم من ذلك استطاع ...
text: #000048
text: تتقدمهم النساء.. الآلاف يتظاهرون في السويداء جنوب سوريا
text: #000055
text: مقتل 7 أشخاص في هجوم لجماعة الشباب الصومالية
text: #000056
text: كيف اتخذت السعودية أولى خطواتها لإنتاج السيارات الكهربائية؟
text: #000061